攬秀亭
作者：米芾
朝代：宋

paragraphs: 羣峰矯矯蛟龍顛，衝波鼓鬣方迴旋。
排空刻削萬仞碧，秀色直上干雲天。
地形天巧世莫測，插出怪變知何年。
傍驚列翠不入手，擬將瘦脊束差肩。
何人高致得入手，擇奇結構當其前。
丹甍繡桷麗朝日，綺疏藻井搖非烟。
葱蒼數里拂巾被，蓊鬰衆木臨書筵。
開扉割得曉光瑩，繞榻飛來佳氣鮮。
乘閒超忽不知已，徒覺四顧清無邊。
毫眉主人曳芒履，策杖欲作商宮仙。
犀尊蕩漾瀉醇醴，招賓集醉秋風蓮。
蓮華菡萏翠的皪，皎月照耀爭嬋娟。
金絲鏘戛亂兩耳，醉倒三百黄金船。
風流不見謝太守，昭亭朗賦磨新鎸。
放傲豈如王逸少，蘭亭草聖窺天全。
才華墨妙古已遠，只今唯有空山川。
孰若開編樂教子，坐使發策驚前賢。
還當操筆俯欄楯，試與採掇供詩篇。